परिंतिंस लोकोत्सव
परिंतिंस लोकोत्सव को प्रायः दो बोई-बुम्बा महोत्सव, बुम्बा मेउ बोई या मात्र उत्सव भी कहा जाता है। यह ब्राज़ील के शहर परिंतिंस, अमेज़ोनस में आयोजित जून के अंत में मनाया जाने वाला त्रिदिवसीय लोकप्रिय वार्षिकोत्सव है। यह ब्राज़ील के सबसे बड़े वार्षिकोत्सवों में से एक है। राष्ट्रीय ऐतिहासिक तथा कलात्मक विरासत संस्थान(नेशनल हिस्टोरिक एंड आर्टिस्टिक हैरिटेज इंस्टिट्यूट) द्वारा इस उत्सव को ब्राज़ील की सांस्कृतिक विरासत के रूप में मान्यता दी गई है। स्थानीय किंवदंती के अनुसार पुनर्जीवित बैल इस उत्सव का केंद्र है। यह एक प्रतियोगिता भी है जहाँ दो दल-गारंटिडो और कैप्रीचोसो, कथा की पुनर्व्याख्या के विस्तार में प्रतिस्पर्द्धा करते हैं। प्रत्येक दल तेज़-तर्रार नृत्य, गायन तथा परेड झाँकियाँ दिखाते हुए एक-दूसरे से आगे निकलने का प्रयास करता है। प्रत्येक दल को अपना कार्यक्रम ढाई घंटे में पूरा करना होता है। प्रत्येक दल जो इस समय-सीमा का पालन नहीं करता है, दंड स्वरूप उसके अंक काट लिए जाते हैं। प्रत्येक रात्रि-प्रस्तुति मुख्य रूप से स्थानीय अमेज़नियाई लोककथाओं तथा स्वदेशी संस्कृति पर आधारित होती है, किंतु इसमें समकालीन ब्राज़ीलियाई लय तथा विषयवस्तु भी शामिल होती है। जिस स्थान पर दल स्वयं उपस्थित होते हैं, उसे "बंबोड्रोमो" कहा जाता है, जो एक वृत्ताकार, स्थलीय मंच है। यह स्थान ३५००० दर्शकों के लिए ही सीमित है।